
PRÍLOHA Č. 6
KRITÉRIUM NA VYHODNOTENIE PONÚK
A PRAVIDLÁ JEHO UPLATNENIA
Revízie a skúšky elektrických zariadení – CP 40/2026 – tri samostatné časti
Ponuky sa vyhodnocujú na základe jediného kritéria:
NAJNIŽŠIA CELKOVÁ VYHODNOCOVACIA CENA V EUR BEZ DPH
Kritérium má váhu 100 %. Každá z troch častí sa hodnotí samostatne. Uchádzač môže predložiť ponuku na jednu, dve alebo všetky tri časti a môže byť úspešný vo viacerých častiach. Celkové ceny jednotlivých častí sa na účely hodnotenia nesčítavajú.
Celková vyhodnocovacia cena sa vypočíta pre každú ponúkanú časť podľa príslušného listu Prílohy č. 2 – Cenová ponuka a zoznam zariadení pre tri časti, a to nasledovne:
Časť 1 – Elektrické revízie zdvíhacích zariadení
Celková vyhodnocovacia cena je súčtom cien všetkých 89 položiek zoznamu. Cena každej položky zahŕňa celý rozsah zariadení a činností uvedený v danom riadku.
Cena časti 1 = cena položky č. 1 + cena položky č. 2 + … + cena položky č. 89.
Časť 2 – Prehliadky a skúšky elektrickej výzbroje elektrobusov
Celková vyhodnocovacia cena je súčtom cien 42 periodických a 6 predpokladaných mimoperiodických odborných prehliadok a odborných skúšok za celé obdobie 24 mesiacov:
Cena časti 2 = (periodická jednotková cena SOR ENS 12 × 32) + (periodická jednotková cena SOR EBN 8 × 4) + (periodická jednotková cena Otokar e-Kent C 12 × 6) + (mimoperiodická jednotková cena SOR ENS 12 × 4) + (mimoperiodická jednotková cena SOR EBN 8 × 1) + (mimoperiodická jednotková cena Otokar e-Kent C 12 × 1).
Rozhodujúca je cena „Časť 2 celkom bez DPH“ v prílohe č. 2, zahŕňajúca oba druhy výkonov. Počty sú určené za celé dvojročné obdobie a opätovne sa nenásobia dvoma. Mimoperiodické výkony sa zahrnú do hodnotenia v plnom uvedenom počte; uhradia sa iba skutočne objednané a vykonané služby.
Časť 3 – Revízie elektrického náradia a spotrebičov
Celková vyhodnocovacia cena zahŕňa revízie všetkých 306 kusov podľa členenia cenového listu:
Cena časti 3 = (cena revízie spotrebiča podľa vyhlášky č. 508/2009 Z. z. × 21 ks) + (cena revízie elektrického nástroja podľa vyhlášky č. 205/2010 Z. z. × 5 ks) + (cena revízie spotrebiča podľa vyhlášky č. 205/2010 Z. z. × 277 ks) + (cena revízie ručného elektrického náradia podľa vyhlášky č. 205/2010 Z. z. × 3 ks).
Všetky ceny sa uvádzajú v EUR bez DPH na dve desatinné miesta. Výpočty a zaokrúhlenie sa vykonajú podľa vzorcov cenového listu; pri častiach 2 a 3 sa najprv zaokrúhlia ceny jednotlivých riadkov a následne sa sčítajú. Uchádzač zahrnie do cien všetky náklady na riadne plnenie. Pri neplatiteľovi DPH sa hodnotí jeho celková konečná cena.
Ponuka s najnižšou celkovou vyhodnocovacou cenou príslušnej časti sa umiestni na prvom mieste. Ďalšie ponuky sa zoradia vzostupne podľa ceny. Úspešný uchádzač musí splniť požiadavky výzvy a podmienky účasti; ak ich nesplní, posúdi sa ďalší uchádzač v poradí. Pre časti 1 a 3 sa vystaví samostatná objednávka; pre časť 2 sa uzatvorí rámcová dohoda na 24 mesiacov s čiastkovými objednávkami.
1. Pravidlo pri zhode celkovej vyhodnocovacej ceny
Ak dve alebo viac vyhovujúcich ponúk obsahujú rovnakú celkovú vyhodnocovaciu cenu danej časti, poradie sa určí postupným porovnaním cien položiek podľa týchto pravidiel:
a) Časť 1: porovnajú sa ceny jednotlivých položiek zoznamu v poradí od položky č. 1 po položku č. 89;
b) Časť 2: porovnajú sa jednotkové ceny v poradí cenového listu: periodický výkon SOR ENS 12, SOR EBN 8, Otokar e-Kent C 12 a potom mimoperiodický výkon SOR ENS 12, SOR EBN 8, Otokar e-Kent C 12;
c) Časť 3: porovnajú sa jednotkové ceny položiek v poradí cenového listu: 21 spotrebičov, 5 elektrických nástrojov, 277 spotrebičov a 3 kusy ručného elektrického náradia. Položky s množstvom 0 sa neporovnávajú.
Pri prvej položke, v ktorej sa ceny líšia, sa lepšie umiestni ponuka s nižšou cenou. Ďalšie položky sa už neporovnávajú.
Ak zostane zhoda aj po porovnaní všetkých uvedených cien, rozhodne skoršie doručenie ponuky podľa času zaznamenaného v IS JOSEPHINE. Ak uchádzač ponuku nahradí novou verziou, rozhoduje čas doručenia poslednej podanej verzie v lehote na predkladanie ponúk. Použitie pravidla pri zhode cien sa zaznamená pri vyhodnotení.

